Barnabáš Kissling

Ing. arch. Barnabáš Kissling (* 11. január 1925, Krátke Kesy – † 1. máj 1994, Bratislava) bol slovenský architekt. Jeho najznámejším architektonickým dielom je budova Slovenského rozhlasu.

Životopis 
Barnabáš Kissling sa narodil 11. januára 1925 v Krátkych Kesoch (dnes časť Marcelovej) pri Komárne. Študoval na Technickej univerzite Józsefa Nádora a na Umelecko-technickej univerzite v Budapešti, štúdium dokončil v roku 1952 na Stavebnej fakulte Slovenskej technickej univerzity v Bratislave. Neskôr sa zamestnal v Spojprojekte v Bratislave, kde sa venoval projektovaniu poštových a telekomunikačných stavieb. Jeho projekty sa zrealizovali na celom území Slovenska a na Morave.

Od roku 1966 pôsobil v Štátnom výskumnom, projektovom a typizačnom ústave (ŠPTÚ) v Bratislave, kde so Štefanom Ďurkovičom a Štefanom Svetkom vytvoril svoj najvýznamnejší projekt – budovu Československého rozhlasu v Bratislave (dnes Slovenský rozhlas, súčasť RTVS, 19681984).

Zomrel vo veku 69 rokov 1. mája 1994 v Bratislave.

Najvýznamnejšie práce 
 Bytový komplex na Miletičovej a Záhradníckej ulici v Bratislave (1956),
 Budova krajového štúdia Československého rozhlasu, dnes štúdio Rádia Regina (1959),
 Budova správy telefónnych ústrední v Banskej Bystrici (1960),
 Hlavná budova spojov v Žiline (1960),
 Budovy telekomunikácií a pošty v Uherskom Hradišti (1961), Nových Zámkoch (1963) a vo Fiľakove (1965),
 Budova zosilňovacej stanice v lokalite Ahoj v Bratislave (1964),
 Obytný dom na Gajovej ulici v Bratislave (1968).

Referencie 

Osobnosti z Marcelovej
Slovenskí architekti
Absolventi Stavebnej fakulty Slovenskej technickej univerzity v Bratislave